Twee sterf tydens ongeluk met vullisverwyderingsvragmotorArgieffoto Twee persone is dood en een persoon is kritiek beseer toe ŉ groot vullisverwyderingsvragmotor Saterdagmiddag in Soutpansbergweg in Kempton Park omgeslaan het. Werner Vermaak, woordvoerder van ER24, het gesê paramedici het net ná 15:00 by die toneel opgedaag waar die vragmotor op sy sy gelê het. “Een persoon van die vragmotor het agterin gelê. Hy het noodlottige beserings opgedoen en is op die toneel dood verklaar.” Twee persone was onder die vragmotor, naby die kajuit, vasgekeer. Een persoon is dood verklaar. “Die tweede persoon het kritieke beserings opgedoen. Paramedici kon hom nie onder die trok uithaal nie, en ŉ groot insleepvoertuig is na die toneel ontbied om die vragmotor gedeeltelik op te lig sodat hy gered kon word,” het Vermaak verduidelik. “Hy het verskeie beserings opgedoen en hy is met ŉ helikopter na ŉ hospitaal geneem vir dringende behandeling.” Reddingswerkers het meer as ŉ uur gespook om die man te bevry. Nog twee werkers is naby die vragmotor aangetref. Hulle het matige beserings opgedoen. Hulle is ondersoek en na ŉ nabygeleë hospitaal geneem vir verdere behandeling. “Die oorsaak van die ongeluk is nog nie bekend nie. Plaaslike owerhede stel ondersoek in.”